SKRIFTLIG FORESPØRGSEL E-1334/02

af María Sornosa Martínez (PSE) til Kommissionen

(8. maj 2002)

Om: Golfbaner og omledning af Ebro (den nationale plan for vandressourcerne Spanien)

Miljøorganisationen Greenpeace har netop offentliggjort en klage, hvori den hævder og argumenterer for, at de vandmængder, som vil blive transporteret ved omlægningen af Ebro (og som indgår i den nationale plan for vandressourcerne) vil blive brugt til vanding af de mange golfbaner, som er projekteret i de afvandingsområder, hvor der er for lidt vand. Miljøorganisationen har talt hele 66 nye projekter for sport og turisme med tilhørende hotel- og boligbyggeri i det østlige Spanien. Ifølge oplysningerne fra Greenpeace er der planer om at anlægge 34 golfbaner i Murcia provinsen, 24 i Alicante, fem i Valencia og tre i Castellón. Desuden er der forlydender om, at der vil ske nyklassificering af arealer med henblik på opførelse af sommerhuse og nye golfbaner.

I sit svar på undertegnedes forespørgsel om Golfbaner og forvaltning af vandressourcerne i EU (E-0811/01(1)) svarede Kommissionen, at en af foranstaltningerne i direktiv 2000/60/EF(2) går ud på at foretage en analyse af forholdene i flodbækkenet og den belastning, området er udsat for. Desuden skal der tages hensyn til brugen af vand, kunstgødning og andre kemiske stoffer (som det er tilfældet på golfbanerne).

Ganske vist er der forskellige frister for gennemførelsen af de nævnte foranstaltninger, men samtidig gælder i fællesskabsbestemmelserne det princip (som er fastslået i EU-traktaten), at der ikke må ske forringelser samt den gældende retspraksis, ifølge hvilken direktivets principper skal overholdes fra tidspunktet for vedtagelsen.

Kommissionen er stadig ved at behandle en række klager fra borgere om modsætningen mellem Spaniens nationale plan for vandressourcerne og den europæiske strategi for bæredygtig udvikling (og navnlig den manglende overholdelse af den gældende fællesskabsret), ligesom tilfældet med de projekterede golfbaner er et af symptomerne på planens manglende bæredygtighed. Finder Kommissionen på denne baggrund ikke, at realiseringen af de 66 nævnte anlæg i Østspanien er i klar modstrid med principperne i rammedirektivet om vand og med traktatens princip om, at der ikke må ske forringelser?

Mener Kommissionen ikke, at dens udtalelse om de klager fra borgerne, som den har modtaget om den nationale plan for vandressourcerne, også bør indeholde en evaluering af det særlige spørgsmål og golfbanernes behov for vand?

(1) EFT C 340 E af 4.12.2001, s. 99.

(2) EFT L 327 af 22.12.2000, s. 1.

Svar afgivet på Kommissionens vegne af Margot Wallström

(14. juni 2002)

Kommissionen har modtaget et eksemplar af den spanske lov om landets nationale plan for vandressourcerne, nr. 10/2001, som flere steder omtaler brugen af omledt vand, især artikel 17. I denne artikel står der, at dette vand skal benyttes til at komplettere den nuværende vandforsyning og garantere

drikkevandsforsyningen nu og i fremtiden. Et andet formål er at forbedre grundvandsmagasinernes tilstand. Endelig står der i tredje afsnit, at vandet kan udnyttes til bestående vanding af afgrøder (i overensstemmelse med vandforvaltningsplanen for hvert enkelt flodbækken). Der står ligeledes, at det hverken er muligt at etablere nye områder med vanding eller udvide eksisterende områder.

Kommissionen ser positivt på, at det er gjort til et centralt punkt, at der er særlige kriterier og betingelser for brugen af det omledte vand. For så vidt angår vanding, stilles der i den spanske lov om planen for vandressourcerne den betingelse, at det omledte vand ikke må anvendes til ny eller forøget vanding og heller ikke til dækning af efterspørgsel efter andet end drikkevand. Det er Kommissionens opfattelse, at den manglende mulighed for at etablere nye områder med vanding ved hjælp af det omledte vand også må udelukke brug af vandet til at anlægge nye golfbaner.

I den strategiske miljøvurdering af den spanske nationale plan for vandressourcerne (herefter kaldet SEA), som blev færdig i januar 2002, fremlægger de spanske myndigheder deres analyse af situationen og forventningerne til landets vandressourcer, idet man går nærmere ind på miljøvirkninger og knaphedsproblemer. Man indkredser ligeledes de vigtigste miljømæssige konsekvenser af vandmangel og mulige forbedringer, hvis den foreslåede vandomledning skulle blive en realitet.

Dokumentet er på over 150 sider og yderst detaljeret. Kommissionen har afsluttet sin første tekniske gennemgang af SEA. Følgelig har Kommissionen svaret den spanske ansvarlige for vanddirektoratet med en række bemærkninger, kommentarer og forespørgsler.

Derfor er det Kommissionens hensigt at fortsætte sin dialog med de spanske myndigheder for at sikre sig, at den relevante fællesskabsret efterkommes i fuldt omfang.